## El Consell aprova un crèdit de 700 milions per a finançar amb endeutament els costos extraordinaris per la riuada i destina 23 milions en ajudes perquè autònoms i pimes accedisquen a finançament a cost zero

*** Susana Camarero destaca que, a hores d’ara, la Generalitat ha concedit ajudes als afectats per import de més de 160 milions d’euros
* Ruth Merino lamenta que l’única cosa que haja permés el Govern a la Generalitat és una operació d’endeutament per valor de 700 milions d’euros
* El Consell executarà actuacions d’arreplega, neteja i apilament de residus en 11 municipis i valida la contractació d’emergència per a la retirada de residus perillosos en les zones afectades per 968.000 euros
* L’executiu ratifica actuacions d’emergència en carreteres per 11 milions d’euros, en infraestructures d’FGV per 6 milions d’euros, així com en l’àmbit educatiu per 2,7 milions**

El Consell ha aprovat en el ple extraordinari celebrat este dimarts un decret llei pel qual es finançaran, a través d’un crèdit extraordinari de 700 milions d’euros, els costos inajornables de la riuada. A més, ha donat llum verda a un decret pel qual es destinaran 23 milions d’euros en ajudes de la Generalitat per a finançar a cost zero crèdits dirigits a autònoms i pimes.

Així s’ha posat de manifest en la roda de premsa posterior als plens ordinari i extraordinari del Govern Valencià, una compareixença en la qual la vicepresidenta primera i portaveu, Susana Camarero, ha remarcat que, a hores d’ara, “hi ha més de 160 milions d’euros d’ajudes concedides per la Generalitat als afectats”, xifra que reflectix tant l’esforç econòmic que està realitzant el Consell com l’agilització dels tràmits perquè els diners “arriben com més prompte millor a les butxaques” de les persones damnificades.

Tal com ha explicat en la roda de premsa la consellera d’Hisenda i Economia, Ruth Merino, el crèdit extraordinari de 700 milions d’euros permetrà a la Generalitat atendre gastos inajornables derivats dels danys suportats per les persones físiques o jurídiques, en béns mobles o immobles, així com en les infraestructures públiques o privades, a conseqüència de les inundacions.

Merino ha insistit que este crèdit no són recursos addicionals que el Govern destina a la Comunitat, sinó que és la conseqüència de la seua negativa a atendre les “múltiples peticions del Consell per a una injecció de recursos a fons perdut”. En eixe punt, la consellera d’Hisenda ha remarcat que és “rotundament fals” que “s’hagen d’aprovar uns nous pressupostos generals de l’Estat per a realitzar eixa transferència de recursos extraordinaris a la Comunitat, tal com sosté el Govern”.

Segons ha assenyalat, encara que el president del Govern, Pedro Sánchez, “diu que ha donat més recursos del sistema de finançament a les comunitats autònomes, en realitat no són cap regal, perquè ixen dels impostos que paguen els valencians”. “El mateix succeïx ara amb estos 700 milions. El Govern no destina 700 milions a la reconstrucció, no és així, això és endeutament, que és l’única cosa que el Govern d’Espanya ens permet fer”.

**23 milions d’euros per a autònoms i pimes**

Merino ha indicat, d’altra banda, que el decret pel qual es destinaran 23 milions d’euros en ajudes per a autònoms i pimes afectats per la riuada possibilitarà l’accés a finançament a cost zero a través d’entitats financeres en operacions que compten amb l’aval d’una societat de garantia recíproca.

En concret, este nou instrument financer permetrà posar a la disposició del teixit productiu afectat una quantitat total de 150 milions d’euros en préstecs a tipus zero, operacions a llarg termini i amb àmplies carències, perquè els damnificats no hagen de preocupar-se en estos moments de noves càrregues financeres i puguen centrar els seus esforços en la reconstrucció i la reactivació dels seus negocis.

Amb esta aportació, la Generalitat, a través de la Conselleria d’Hisenda i Economia, cobrix el cost dels interessos i de les comissions d’aval que correspondria aplicar a estes operacions, i permet així que els damnificats puguen accedir a estes operacions sense costos financers.

**Actuacions d’emergència en infraestructures**

D’altra banda, el Consell ha aprovat l’execució de les actuacions necessàries d’arreplega, neteja i apilament de residus en els municipis d’Alfafar, Aldaia, Paiporta, Benetússer, Sedaví, Massanassa, Albal, la pedania Horno de Alcedo de València, Catarroja, Alginet i Guadassuar, segons ha destacat la vicepresidenta primera. A més, el Consell ha validat la contractació d’emergència per a la retirada de residus perillosos en les zones afectades per 968.000 euros.

A més, s’han ratificat actuacions d’emergència en matèria d’infraestructures per un import global d’11 milions d’euros per a la rehabilitació de diversos trams de les carreteres CV-35, CV-42, CV-43, CV-50, CV-235, CV-245, CV-390, CV-355 i CV-515.

També s’han validat cinc actuacions més, per import de 6,5 milions d’euros, dirigides a restablir el funcionament de les infraestructures públiques de Ferrocarrils de la Generalitat danyades per les inundacions, que se sumen als 63,3 milions d’euros ja aprovats pel Consell en les últimes dos setmanes, tal com ha remarcat Susana Camarero.

A més, el Consell ha autoritzat l’execució de noves obres necessàries per a reconstruir diversos ponts i infraestructures danyats per la DANA del 29 d’octubre passat en els municipis d’Albal, Aldaia, Catarroja, Cheste, Massanassa i Sinarcas, que també se sumen a les aprovades pel Consell en setmanes anteriors.

**Actuacions d’emergència en matèria educativa**

D’altra banda, el Ple extraordinari ha pres nota de set declaracions d’emergència de contractacions realitzades per un import global de 2,7 milions d’euros en l’àmbit educatiu per al subministrament immediat d’equipament escolar de mobiliari i menjadors als centres afectats per la DANA a Albal, Aldaia, Alfafar, Algemesí, Catarroja, l’Alcúdia, Massanassa, Millares, Paiporta, Polinyà de Xúquer, València, València-Horno de Alcedo i Xirivella, així com per al subministrament i la instal·lació de material instrumental per als conservatoris professionals de música d’Utiel i Catarroja, i per a poder efectuar els trasllats d’alumnat de centres de Paiporta i Alfafar.

En matèria sanitària, el Consell ha aprovat en el ple ordinari el decret que regula les bases i la convocatòria d’ajudes destinades a determinats col·lectius vulnerables amb la finalitat de facilitar el seu accés als tractaments farmacològics i productes ortoprotètics prescrits per professionals del Sistema Valencià de Salut, i subjectes a finançament públic.

Així, per a l’any 2025, la Generalitat destinarà una partida pressupostària de més de 44,2 milions d’euros destinada a este fi, de manera que les persones en situació de vulnerabilitat que complisquen els criteris establits en el decret podran rebre una compensació per a fer front al gasto farmacèutic i ortoprotètic.

Finalment, s’ha procedit al nomenament de Bartolomé Pérez Gálvez com a director general de Salut Mental i Addiccions a proposta de la Conselleria de Sanitat.

Fecha: 17/12/2024